- Nismo se čuli otkad je otišao u zatvor - kaže potpredsjednica Vlade i predsjednica HNS-a Vesna Pusić u emisiji Nedjeljom u 2 na upit kad se zadnji put čula s Radimirom Čačićem. On se njoj nije javljao, kaže. Pusić kaže da je Čačić je problem koji traje već više od tri godina, ali zadnjih godinu i pol intenzivno traje neugodna situacija u kojoj je stranka bila na "brisanom prostoru u vezi svoje budućnosti."

- Dugo smo šutjeli o njegovoj budućnosti nakon izlaska iz zatvora, medijski napisi stvarali su nama u stranci nelagodu. Stranka se razvija i imamo odgovornost da sačuvamo stranku od neugodnosti i pritisaka - kaže Pusić i napominje da je neprihvatljivo neovlašteno zastupanje stranke, aludirajući na susret Bandića i Čačića. I vodstvima HNS-a na sjeverozapadu zemlje, gdje je HNS najmoćniji i s kojima se Čačić nalazio, kroz te su aktivnosti slane krive poruke, iako smo ranije odlučili da dok je Čačić u zatvoru nema političkih aktivnosti s njim - objašnjava Pusić.

- Možda bi sve bilo drugačije da se on nakon nesreće na neko vrijeme udaljio iz politike i pričekao sudski ishod, a ne ovako - misli Pusić. Napominje da "odluku o eventualnom isključenju Čačića iz stranke donijet će Predsjedništvo stranke - tvrdi Pusić, odbijajući iznijeti svoj stav, ne govoreći ni o eventualnom mjestu bivšeg potpredsjednika Vlade u stranci.

Potpredsjednica Vlade, ujedno i ministrica vanjskih i europskih poslova, kaže da bi bilo dobro da koalicija na predstojeće izbore za Europski parlament u svibnju izađe zajedno, te da očekuje za HNS barem jedno mjesto koje vodi u EU parlament. Sastanak na razini cijele koalicije bit će ili ovoga mjeseca ili početkom veljače, prvi put nakon dvije godine, a razgovarat će se o 5 do 10 stvari koje Vlada treba učiniti do kraja mandata, te sumirati sve dosad učinjeno.

- To je sastanak koji uzimam ozbiljno i teme o kojima ćemo razgovarati su odgovorne. S premijerom Milanovićem se čujem više puta tjedno i najmanje dvaput tjedno se vidimo, a s čelnicima IDS-a i HSU-a također se redovito čujem. O kandidatu za predsjednika države za izbore krajem godine nema još službenih dogovora, smatra ona, ali poručuje da će kao stranka HNS podržati Ivu Josipovića.

Ona ocjenjuje da je sadašnja Vlada nepopularna zbog činjenja stvari koje možda pogađaju ljude, ali da uspjeh Vlade ne znači i njenu popularnost.

- Na kraju mandata vidjet će se je li Vlada bila uspješna u rezultatima. Cijela Europa već izlazi iz recesije i Hrvatska je na tom tragu, misli ministrica vanjskih i europskih poslova.

Za Imunološki zavod koji odlazi u stečaj, a za koji se govori da je pod kontrolom HNS-a, napominje da je "Zavod sustavno uništavan i rauban 15 godina, a HNS je naučio da problem neće gurati pod tepih."

- Djelatnost Imunološkog zavoda treba ostati u Hrvatskoj i ovdje će se nastaviti, ovisno o tome kako odluči Visoki trgovački sud, hoće li Zavod ići u stečaj ili ne - kaže V. Pusič. Također napominje da je izručenje Josipa Perkovića Njemačkoj temeljem Europskog uhidbenog naloga stvar sudske vlasti, a govoreći o ustavnim promjenama, koje je u Saboru onemogućio HDSSB, potpredsjednica Vlade kaže da bi trebalo promijeniti Ustav po odredbama da se spriječi teror većine nad manjinom.

- Željela bih da me se pamti da sam doprinijela tome da Hrvatska postane članica EU i osobu koja je nešto uspjela naučiti i popraviti se kroz svoj javni angažman, te da je na kraju ssvoje političke karijere bolje razumjela što se zbiva u politici - zaključuje Vesna Pusić komentarom po čemu bi željela biti upamćena nakon ovoga mandata Vlade.